KIRJALLINEN KYSYMYS E-3069/02 esittäjä(t): Roberta Angelilli (UEN) komissiolle. Italialaisten merkkituotteiden väärentäminen.



Virallinen lehti nro 110 E , 08/05/2003 s. 0157 - 0158



KIRJALLINEN KYSYMYS E-3069/02 esittäjä(t): Roberta Angelilli (UEN) komissiolle (25. lokakuuta 2002) Aihe: Italialaisten merkkituotteiden väärentäminen Viime vuosina italialaisten tuotteiden väärentäminen on saavuttanut uskomattomat mittasuhteet. Tällä hetkellä myös markkinoiden globaalistumisesta johtuen italialaisia tuotemerkkejä vahingoittaa ensisijaisesti pääomahyödykkeiden väärentäminen. Tämä ilmiö, joka koski aluksi pääasiassa kulutushyödykkeitä, vaarantaa monen italialaisen yrityksen aseman markkinoilla, joiden on pakko investoida teknisiin innovaatioihin pysyäkseen kilpailukykyisinä, luomalla yhä monimutkaisempia ja hienostuneempia tuotantomenetelmiä. Tästä aiheutuu huomattavat kustannukset italialaisille yrityksille, joiden tuottavuus heikkenee ja markkinaosuus pienenee. Yhä useammin markkinoilla on tarjolla väärennettyjä tuotteita, joita tarjotaan alkuperäisiä tuotteita huomattavasti edullisempaan hintaan, koska väärennetyt tuotteet valmistetaan heikommista raaka-aineista ja niiden valmistamiseen käytetään halpatyövoimaa, joka ei kuulu sosiaaliturvan piiriin. Euroopan unionin komission tekemän tutkimuksen mukaan Euroopan unionin alueella väärennettyjen tuotteiden määrä on lisääntynyt 39 prosenttia vuosina 20002001. Tiedustelisin komissiolta: 1. Mihin toimiin komissio aikoo ryhtyä pysäyttääkseen väärennetyt tuotteet unionin ulkorajoille? 2. Onko komissio toteuttanut toimia torjuakseen EY:n perustamissopimuksen 280 artiklassa tarkoitetun petollisen menettelyn? 3. Onko yhteisön lainsäädäntöä tarkoitus yhdenmukaistaa teollisoikeuksien ja kaupallisen omaisuuden suojelemiseksi? Frederik Bolkesteinin komission puolesta antamayhteinen vastauskirjallisiin kysymyksiin E-3069/02 ja E-3070/02 (19. joulukuuta 2002) Pitää paikkansa, että teollis- ja tekijänoikeussuojaa saavien hyödykkeiden väärentäminen ja laiton valmistaminen on nykyisin suuri ongelma sekä tuottajille että kuluttajille koko EU:n alueella. 1. Komissio katsoo, että teollis- ja tekijänoikeuksien suojaaminen on erittäin tärkeä kysymys niin unionin ulkorajoilla kuin unionin sisälläkin. Koska tulliviranomaisten ulkorajoilla pysäyttämien väärennettyjen tai laittomasti valmistettujen tavaroiden määrä on noussut 39 prosenttia tämä on esitetty vuoden 2001 kertomuksessa ja koska taloudelliset toimijat ovat esittäneet asiassa painokkaita vaatimuksia, komissio on valmistellut ehdotusluonnoksen yhteisön asetukseksi, jonka tavoitteena on parantaa väärentämisen ja tavaroiden laittoman valmistamisen torjuntaan liittyviä tullitarkastuksia unionin ulkorajoilla. Samalla komissio jatkaa tiivistä yhteistyötä jäsenvaltioiden ja oikeudenhaltijoiden kanssa järjestämällä ulkorajoilla operatiivisin toimin tehtäviä tarkastuksia. 2. Komission alainen Euroopan petostentorjuntavirasto (OLAF) pitää yllä tulliyhteistyötä koskevan asetuksen N:o 515/97 mukaista tullitietojärjestelmää (TTJ), joka otetaan käyttöön 15. tammikuuta 2003 ja jota käytetään myös väärentämisen torjuntaan ulkorajoilla tulliviranomaisten ja OLAFin keskinäisen avunannon puitteissa. Komissio aikoo myös ehdottaa asetusta hallinnollisesta yhteistyöstä kaikkien toimivaltaisten kansallisten viranomaisten ja komission (OLAFin) välillä, siten kuin on suunniteltu erityisesti 28. kesäkuuta 2000 valmistuneessa komission maailmanlaajuisessa petostentorjuntastrategiassa. 3. Useiden vuosien aikana laadittujen monilukuisten aineellisten teollis- ja tekijänoikeussäännösten (mm. patentti-, tavaramerkki-, malli- ja tekijänoikeudesta) jälkeen komissio valmistelee nyt ehdotusta direktiiviksi, joka yhdenmukaistaa menettelytavat kaikenlaisen teollis- ja tekijänoikeussuojan saamiseksi Euroopan unionin alueella. Direktiivi on tarkoitus hyväksyä vuoden 2003 alussa. Tästä aloitteesta ilmoitettiin komission 30. marraskuuta 2000 antamassa tiedonannossa, jonka otsikkona oli Väärentämisen ja tavaroiden laittoman valmistamisen vastaista toimintaa sisämarkkinoilla koskevan vihreän kirjan perusteella toteutettavat toimet(1). On pyrittävä myös saamaan kaikki kyseisten ilmiöiden torjuntaan osallistuvat toimijat entistä paremmin tietoisiksi asiasta ja aktiivisesti mukaan torjuntatyöhön, erityisesti jo ennalta ehkäisevällä tasolla. Tästä syystä komissio aikoo käsitellä tätä kysymystä lähiaikoina järjestäytyneen rikollisuuden torjuntaa käsittelevän foorumin kokouksessa. (1) KOM(2000) 789 lopullinen.